Q=19	C=8	SS=15	LS=0	PS=0	DC=6	LC=0	SD=0	BS=1	G0=31	G1=7	G2=0	DLID=ber_Latn	BODY=Tiqsiḍin n Wedlis Iqedsen Acuγer i d-ffγen si lǧennet - Site officiel des Témoins de Jéhovah\nWALI acu i gḍerrun tura. Adam d Ḥewwa yessufeγ-iten-id Ṛebbi si leǧnan n Σidin. Teẓriḍ acimi?\nAxaṭer xedmen lexsaṛa tameqrant. Γef waya i ten-iεuqeb Yahwa. Teẓriḍ d acu i xedmen?\nXedmen yiwet n lḥaǧa i sen-yugi Ṛebbi. Ṛebbi yeǧǧa-ten ad ččen si ttjuṛ meṛṛa n leǧnan-nni, siwa yiwet. Ma yella ččan si lfakya n ttejṛa-yagi ad mmten, axaṭer ttejṛa-yagi d ayla n Ṛebbi. Yak neẓra belli diri ma neddem ayla n medden, neγ ala? Ihi d acu i geḍran?\nYiwen wass ideg i tella Ḥewwa weḥd-es di leǧnan-nni, ihdeṛ-as-d yiwen wezrem. D lewhayem! Yenna-yas i Ḥewwa aţ-ţečč si lfakya n ttejṛa-nni i sen-yugi Ṛebbi ad ččen. Xuḍi asmi i d-ixleq Ṛebbi izerman, ur heddṛen ara. Ihi d albeεḍ i d-issenṭqen azrem-nni. Anwa-t wagi?\nMačči d Adam. Bla ccekk ihi d yiwen ger wid i d-ixleq Ṛebbi aṭas n lweqt uqbel a d-ixleq lqaεa. Lexliqat-agi d lmalayekkat ur nezmir ara a nwali. Yiwen lmelk ger lmalayek-agi tekcem-it nnefxa, dγa yebda yeţmenni ad iḥkem am Ṛebbi. Lmelk-a yebγa a s-aγen awal yemdanen i neţţa wala i Yahwa. D lmelk-agi i d-issenṭqen azrem-nni.\nLmelk-agi iγder (ixdeε) Ḥewwa. Yenna-yas belli ma tečča si lfakya-nni yeţţuḥeṛṛmen aţ-ţuγal am Ṛebbi. Ḥewwa tumen-it, dγa tečča. Umbeεd Adam yečča ula d neţţa. Adam d Ḥewwa ur uγen ara awal i Ṛebbi, daymi i sen-tṛuḥ tnezduγt-nsen di leǧnan-nni amelḥan.\nLameεna, yiwen wass lqaεa meṛṛa aţ-ţili tecbeḥ am leǧnan n Σidin. Deg wayen i d-iteddun aţ-ţwaliḍ amek i tzemreḍ aţ-ţeţţekkiḍ di ccγel-agi. Lameεna tura a nwali d acu i geḍran d Adam akk-d Ḥewwa.\nLaṣel n ddunit 2:16, 17; 3:1-13, 24; Aweḥḥi 12:9.\nAcu akka yeḍran d Adam akk-d Ḥewwa di ţţeswiṛa-yagi?\nAcuγer i ten-iεuqeb Yahwa?\nAcu i genna yiwen wezrem i Ḥewwa?\nAnwa i d-issenṭqen azrem-nni i ghedṛen i Ḥewwa?\nAcimi i sen-tṛuḥ tnezduγt-nsen i Adam d Ḥewwa di lǧennet?\nΓer Laṣel n ddunit 2:16, 17 akk-d 3:1-13, 24.\nAcuγer asteqsi i gefka wezrem i Ḥewwa ur d-isban ara Yahwa akken yella s ṣṣeḥ? (Laṣel 3:1-5; 1 Yuḥ. 5:3)\nAmek i gezmer a γ-iεiwen lemtel n Ḥewwa akken a neţḥadar iman-nneγ? (Filib. 4:8; Yeε. 1:14, 15; 1 Yuḥ. 2:16)\nAmek i d-sbanen Adam akk-d Ḥewwa belli ugin ad qeblen lγelṭat-nsen? (Laṣel 3:12, 13)\nAmek i dufεen γef leḥkem n Yahwa ikerruben-nni (lmalayekkat) ibedden γer tama n ccerq n leǧnan n Σidin? (Laṣel 3:24)\nΓer Aweḥḥi 12:9.\nAcu i d-isbeggnen belli Cciṭan idemmer lγaci ad xaṣmen leḥkem n Ṛebbi? (1 Yuḥ. 5:19)